钦定古今图书集成/理学汇编/文学典/第103卷 > 张琦
## 钦定古今图书集成/理学汇编/文学典/第103卷 > 张琦

按《宁波府志》：“琦字君玉，号白斋。自幼颖异，年十二能
属对，作诗人语，客试者辄应声出。为长老所异。家贫，
游学吴楚间，读书每至夜分，倦甚，则与其徒相噀以
水，复读如故。为举子业，直写胸臆，不类时人语，故亦
久不售。弘治十二年，始第进士，时年已及艾矣。授南
大理评事，历寺副、寺正。虑囚多所平反，有为伪章者”
三人，罪论死。琦廉其状，曰：“以竹布四边，中画字成文，
非刻印也。”遂从末减。司狱官以事落职，贫甚，至鬻幼
女作归赀，琦即捐俸十金与之，女得免。鬻两荐山西、
云南督学使，不果。升福建兴化知府。简易清静，兴学
校，正风俗，有古良吏风。监司累上治状，竟以疾力乞
骸骨。升本省左参政，致仕归里二十年，日以林泉云
鸟为乐。作诗力去陈言，务极幽远，虽一草一木，必欲
妙出象外乃已。莆田林贞肃公极推服之，为序其集
以传。论者谓“甬上诗人，有明三百年间，以琦为第一”，
盖笃论云。